EPISTOLA CLXXXI. AD UNIVERSOS S. MAT. ECCLESIAE FILIOS.
Author: Gilbertus Foliot

Dilectis sibi in Domino universis sanctae matris Ecclesiae filiis, ad quos litterae istae pervenerint, frater G. Londoniensis Ecclesiae minister, salutem in Christo.

Per apostolica scripta in mandatis accepimus, quatenus abbate de Grestene, et latore praesentium Joanne, in nostra convocatis praesentia, quidquid Joanni post appellationem ad sedem apostolicam adversus abbatem factam, per ipsum videlicet abbatem, sive per suos, ablatum aut subtractum comperiremus, sibi omni occasione et excusatione postposita, omnique remedio appellationis sublato cum integritate restitui, et eidem de damnis et injuriis illatis congruam faceremus satisfactionem exhiberi. Restitutione autem facta et satisfactione exhibita causam quae inter eos super capella de Cherlechestone vertebatur, cessante nihilominus appellatione decideremus. Quam nos quidem formam sequentes, quia de appellatione Joannis, utpote coram nobis publice facta, plenam habebamus certamque notitiam, de illata sibi postmodum a monachis de Grestene violentia, de ejectione ejus a domo sua, de damnis per invasionem datis, per legitimam idoneorum testium assertionem, fide veri diligenter et districte inquisita, ecclesiam ipsam de Ferles, cum omni integritate et pertinentiis suis omnibus, memorato Joanni restitui debere, de fratrum consilio et motu animi nostri, apostolica in hoc freti auctoritate pronuntiavimus, et de illatis sibi damnis sub nostra taxatione juratis, abbatem illi in summam decem et octo marcarum argenti condemnavimus. De caetero, in causa quam saepe dictus Joannes super capella de Cherlechestone diutius intentarat adversus Henricum presbyterum et memoratum abbatem de Grestene, quem sibi idem Henricus in causa illa laudaverat auctorem, juxta continentiam rescripti, hoc tenore processum est. Petebat siquidem Joannes capellam illam nomine matris ecclesiae suae de Ferles, sibi restitui, utpote intra parochiales ejusdem ut dicebat terminos ecclesiae fundatam, et ab ipsa sui fundatione filiali sibi subjectione obnoxiam. Allegabat ad haec, quod cum personatum et investituram matris ecclesiae de Ferles per manum Cicestrensis episcopi, praesentatione abbatis de Grestene, sicut idem episcopus tam viva voce quam scripto nobis insinuavit, olim reciperet, ipsam quoque capellam una cum majore ecclesia habendam recepit, eamque tandiu plene et pacifice possedit, donec mota sibi ab Henrico controversia, monachus quidam de Grestene, qui tunc in Anglia vices agebat abbatis, inita cum Henrico transactione, capellam illi cedere, eamque ipso reclamante, et auctoritate domini papae ne id fieret inhibente, contra justitiam et juri ordinem alienare praesumpsit. Abbas vero quem sibi Henricus acciverat, capellam illam ad matricem quidem ecclesiam de Ferles pertinere, Joannemque ipsam diutius possedisse, publice et in jure confessus est. Hoc tamen illi in praejudicium petitionis suae, in modum exceptionis objecit, quod transactioni cum Henrico habitae interfuit, eamque suo assensu comprobavit. Cum autem super hoc articulo controversia plurimum verteretur, abbate tandem in probatione adhibiti consensus penitus deficiente, testes factae reclamationis, quos Joannes perduxit, diligenter examinatos et concordes inventos, utpote fide dignos admisimus, sicque ex eorum assertione et confessione partis adversae, saepe dicto Joanni praefatae capellae plenam restitutionem adjudicavimus, aestimatisque damnis medii temporis, et sub nostra taxatione probatis, Henricum illi in summam duodecim marcarum argenti per sententiam condemnavimus. Quae quia de commissione domini papae nostro sunt officio celebrata, ne in dubium de caetero, aut in irritum queat revocari, universitati vestrae notificare, et ea qua fungimur auctoritate confirmare curavimus. His testibus, H. decano Sancti Pauli, Nicolao archidiacono Londoniensi, magistro W.